Pellegrini, Peter, predseda vlády SR (2019-09-13):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, kolegyne, kolegovia z vlády Slovenskej republiky, vážený pán navrhovateľ, budem bojovať rovnakými zbraňami, akými bojujete vy, pán poslanec, a tiež som si papiere, ktoré som mal na vás nachystané, nechal na pulte, pretože si nemyslím, že by som tu mal vystupovať nejak siahodlho a nechať sa vtiahnuť do celej tejto vašej parády. A ani nepristúpim na tón a používanie výrazov, pán poslanec, aké používate vy. Pretože vy ste človek, ktorý má takúto emóciu už dlhodobo, a ja vás poznám ešte, keď som tu sedel ako poslanec, a za tie roky, netvrdím, že som si už na vás zvykol, ale čo iné mi už aj zostáva, vy už iný nebudete. A ja chápem, že ten váš postoj a to, ako vystupujete, môže byť spojený aj s tým, že vám pravdepodobne nebolo dopriane za posledných – neviem, desať rokov sedíte tu v poslaneckých laviciach? – desať alebo jedenásť, že vám nebolo dopriane, aby ste mohli chodiť po Slovensku a aby vám ľudia, konkrétni ľudia, konkrétne mestá, konkrétne regióny poďakovali za to, čo ste pre nich urobili. Za to, že ste pomohli riešiť či už ich dennodenné, alebo aj väčšie, rozsiahlejšie problémy, pretože vy ste nikdy nič také neurobili. Vy tu len desať alebo jedenásť rokov pohodlne, luxusne sedíte v opozičnej lavici, beriete za to, samozrejme, primeraný, ale na pomery Slovenska veľmi dobrý, luxusný plat, posledné mesiace presahujúci 4-tisíc eur. Nenesiete zodpovednosť ale vôbec za nič, čo sa v tomto štáte deje, pretože ste nikdy žiadnu exekutívnu funkciu v správe štátu alebo aj samosprávy nezastávali, nikdy. A pritom mne je vás v skutočnosti aj úprimne ľúto, že ste nemohli zažiť, aké je to skutočne niekomu niečo pomôcť a aké je to, keď vám za to ľudia úprimne ďakujú. A ja som veľmi rád, že moju prácu budú v konečnom dôsledku hodnotiť občania Slovenskej republiky, a som veľmi rád a chvalabohu, že ani moja budúcnosť a ani moje hodnotenie nezáleží od vášho osobného postoja ani od vášho názoru. Ja som už videl tých návrhov na odvolanie predsedu vlády vo svojej histórii dosť, lebo je to normálne a pravidelne sa také niečo objaví a, samozrejme, som s tým po nástupe do funkcie musel počítať aj ja a dokonca niekedy som mal pocit, že opozícia to právo využije skôr, ale využila ho až teraz. Ale musím povedať, že keď som si prečítal dôvody, aj keď som vás dnes počúval, to vaše zdôvodnenie, neviem, či som niekedy videl tak slabé zdôvodnenie odvolávania a tak slabý návrh na odvolanie predsedu vlády Slovenskej republiky. Pretože podľa vášho vystúpenia, ktoré sa pomaly viac venovalo môjmu osemnásť- alebo devätnásťročnému členstvu v strane SMER – sociálna demokracia, ja som ešte nevidel, aby niekoho odvolávali z pozície len preto, že je devätnásť rokov členom nejakej politickej strany. Viete, hovorili ste, čo všetko predseda vlády musí, čo všetko predseda vlády nemusí alebo môže, alebo nemôže, a zabudli ste povedať jednu vec, že predseda vlády je zodpovedný aj za to, aby sa v krajine dodržiavali zákony a aby v krajine platili elementárne pravidlá. Ja nebudem teraz s vami lingvisticky súperiť a či ste povedali pravdu, alebo nie, pretože vy pravdu hovoríte málokedy a vy ste expert na prekrúcanie slov a vy vlastne vysvetľujete myslenie aj druhých ľudí ako vizionár, vy vysvetľujete, čo povedanou vetou mysleli, a predávate to za svoju pravdu. Ja vám to neberiem, hovorte si, čo chcete. Ale zopakujem pre tých, ktorí nás sledujú, alebo tu pre ctené plénum, že v prípade Moniky Jankovskej som postupoval – a som presvedčený aj tu teraz na tomto mieste – tak, ako som postupovať mal a ako každý predseda vlády Slovenskej republiky postupovať má. To znamená, na vyvodenie politickej zodpovednosti, a ja veľmi dobre rozumiem, pán Matovič, čo je politická zodpovednosť a čo je trestnoprávna zodpovednosť, a ja som nikdy nepovedal, že potrebujem dôkazy pomaly, aby rozhodol súd, ale som povedal, že aj na vyvodenie politickej zodpovednosti potrebujete aspoň minimálnu mieru nejakých dôkazov alebo, alebo podozrení. A na to jeden novinový článok alebo jedna veta, spravte podobne tisíc správami a potom následný úkon jedného štátneho orgánu bez nejakého vysvetlenia, prečo sa tak dialo, úprimne nestačí. A viete, pán Matovič, ak vy mňa navrhujete odvolať spolu s tridsiatimi poslancami len za to, že pani Jankovská neprišla o funkciu práve v ten moment a v ten deň a v tú konkrétnu hodinu, akú ste si vy želali, nech sa páči, odvolávajte ma aj každý druhý deň. Ja personálne otázky budem vyvodzovať voči členom vlády alebo iní ministri voči svojim štátnym tajomníkom vtedy, kedy si budú istí, že urobia správne, a vtedy, keď uznajú za vhodné, a nie vtedy, keď mi dá pán poslanec Matovič ultimátum, že ak to nebude do štvrtku do dvanástej, tak potom uvidím, čo sa bude diať. Môžem vám garantovať a uistiť – a môžte mi to veriť a nemusíte a pravdepodobne mi to veriť nebudete –, keby sa pani štátna tajomníčka nebola vzdala vtedy, kedy sa bola vzdala, a ja by som naozaj dostal na stôl aspoň jednu A4-ku s niekým od relevantného úradu, ktorý mi aspoň popíše, že ako znelo obvinenie alebo ako znel dôvod odobratia mobilného telefónu, lebo ani to som nemal k dispozícii, hoc´ som sa dotazoval, tak by som ju bol požiadal o odstúpenie, ešte raz, resp. bol by som mohol požiadať pána ministra Gála, aby navrhol jej odvolanie. A urobil by som to bez ohľadu na to, či by ste vy vykrikovali, alebo nevykrikovali z ampliónu, či čo ste to mali, megafón, pred ministerstvom spravodlivosti, kde sa vás zišlo až toľko a sedem dní ste vytrvali teda v zásadnom proteste. Obviňovať ma z toho, čo ste ma obviňovali, samozrejme, na to máte právo ako poslanec, za týmto pultom, užívajúc si imunitu výrokovú, môžte naozaj natárať, čo chcete, pretože si nebudete niesť za to asi žiadnu zodpovednosť, a ja preto ani nebudem komentovať jednotlivé veci, o ktorých ste hovorili. Pretože, viete, ja na rozdiel od vás – ešte raz – si nesedím už asi ôsmy alebo desiaty rok pohodlne v poslaneckej lavici opozičnej, nenesúc žiadnu zodpovednosť a brať každý mesiac dobrý plat, odpracovať v Národnej rade pár dní a potom mať voľno a venovať sa možno vlastným kšeftom, ja pri svojej práci na všetkých rôznych pozíciách, na ktorých som doteraz sedel, iné na starosti nemám, len od rána do večera sa snažiť na tom úseku, za ktorý mám zodpovednosť, alebo na tej pozícii, na ktorej som, urobiť všetko maximum najlepšie, ako viem, a v prospech občanov Slovenskej republiky. Na rozdiel od vás, ktorý takéto robiť nemusíte. A hoc´ sa chválite, aký super podnik ste vypracovali, a ja vám to neberiem, a koľko ľudí ste zamestnávali, vy musíte vedieť, aj ako ste ich platili a ako ste tých študentov odmeňovali, ale opäť to je len rečnícka otázka. Vy viete, ako ste odmeňovali tých kolportérov, ktorí noviny roznášali, a možno aj vďaka tomu ste mali také extrémne zisky, lebo ste to robili tak, ako ste to robili. Ale dnes viem, čo je vašou úlohou a prečo tu dnes ste mali, a rešpektujem, dobrý výkon, dve hodiny vcelku logicky rozprávať, už otázny je obsah. Viem, čo je vašou úlohou a prečo tu dnes sedíte a prečo ste požiadali 30 poslancov, aby vám pomohli toto teatro tu zrealizovať. Pretože dnes, keď ste firmu, hovoríte, že najprv presunuli na manželku, potom – ak si dobre pamätám – presunuli na nejakého bieleho koňa, to je tiež symbol úplne transparentného podnikania, tak dnes máte iný biznis model. Ste si ho spravili a dnes žijete čisto zo štátnych peňazí. Založili ste si stranu o štyroch ľuďoch, potrebujete dostať vždy viac ako 3 %, najlepšie čo najviac, aby vám pritiekli milióny eur zo štátneho rozpočtu a tieto si delíte. A ako sa ukazuje, viete elegantne presúvať cez reklamu a tak ďalej do kadejakých svojich spriaznených firiem a z toho žijete. (Potlesk.) Áno, rešpektujem. Ja na rozdiel od vás čas na takéto veci nemám. Ja poberám plat predsedu vlády a od rána do večera som v regióne a pracujem aj cez víkendy. Pretože ak mám niečo robiť, tak to musím robiť poriadne. A vy si kľudne robte tento svoj biznis, vy si zachraňujte svoje klesajúce preferencie, zachraňujte si, že od vás postupne unikajú všetci – a utekajú všetci rozumní, ešte ktorí majú rozum pri sebe – a zostávajú s vami už len tí, ktorí asi nevedia, kde majú ďalej ísť. A mňa mrzí, že kolegovia z opozície a z iných strán vám pri tomto asistujú a pomáhajú vám, aby ste si tu zažili zase svoje hviezdne chvíľky, použili čo najexpresívnejšie výrazy, aby ste sa dostali do novín televíznych večer a tým si splnili svoju úlohu. Viete, mne to príde naozaj smiešne, pretože ja s pánom Kočnerom nič nemám. Ja som sa s ním ani nestretol, ani som si s ním nepísal, ani som s ním nerobil žiadne kšefty a ani mňa ten človek nikdy nezaujímal. Na rozdiel od mnohých, ktorí sú podpísaní pod ten návrh alebo ktorých poslanci sa pod to podpísali, hoc´ ich predseda robil niečo úplne iné. A ja som rád, že ste dnes tu verejne prehlásili, že vy ste sa s ním stretli a vy sa za to dokonca nehanbíte, že ste na to hrdý, ani sa za to neospravedlníte, lebo vy ste jeden z tých, ktorý sa s Kočnerom reálne stretávali. Ja neviem, čo ste sa s ním bavili, ale vám sa nedá veriť, či to bolo raz, alebo desaťkrát, ako ste si to stretnutie dohodli. Či ste sa náhodne do Five Star Residence len tak vybrali pozrieť, čo to je za budovu, a zrazu ste ho tam našli. Dokonca ste potvrdili, že ste vedeli (potlesk), že to je závadová osoba, vy ste vedeli, že to je závadová, ale to je váš štýl práce. Vy sa na rozdiel odo mňa rád stretávate so závadovými osobami, vy rád nahrávate ľudí, vy rád kadekoho očierňujete. To je štýl vašej politiky. Vy ste ešte nič v živote Slovenskej republike nepomohli a ešte ste nič pre túto krajinu nespravili. (Potlesk.) Len tu kydáte, nadávate, urážate. (Doznievanie potlesku.) A rešpektujem, ak si vás voliči vyberú, že máte viesť túto krajinu, nech sa páči, alebo Pán Boh potom s nami. Pretože my už s vami máme tú skúsenosť. Ja sa nebudem vyviňovať, pretože som presvedčený, ešte raz, že som konal tak, ako sa v demokratickej spoločnosti konať má. A aj politickú zodpovednosť musíte vyvodiť na základe nejakých udalostí, ale nie len na základe žiadosti niekoho a jednej novinovej vety. Keby som takýto precedens dopustil, tak potom by sme museli hocikoho z vás žiadať, aby okamžite opustil poslanecký mandát na základe hocijakých podozrení, pretože by sa mohlo stať, že zajtra sa dočítame v Denník N, pani Nicholsonová komunikovala s Kočnerom. Okamžite by ste mali zvolať mimoriadnu schôdzu a vyzvať europoslankyňu, vzdať sa mandátu. O-kam-ži-te. Do 24 hodín. A ak sa takéto niečo objaví, ja pevne verím, že takto budete aj postupovať a budete ju žiadať, aby okamžite sa vzdala mandátu. (Reakcie z pléna.) A nielen za to, čo ona sedela na lavičke, čo len v parku... (Prerušenie vystúpenia predsedajúcim.)